Neljästä suurimmasta eduskuntapuolueesta ainoastaan sosiaalidemokraattien kuntavaaliehdokkaiden selvä enemmistö kannattaa ilmaista varhaiskasvatusta. Kokoomuksessa, perussuomalaisissa ja keskustassa mielipiteet jakautuvat voimakkaasti.

Suomen Kuvalehden vaalikoneessa kuntavaalien ehdokkailta tiedusteltiin kannanottoa vaatimukseen, että ”kuntien tulee tarjota lasten päivähoidon varhaiskasvatus ilmaiseksi kaikille lapsille”. Kahdeksasta eduskuntapuolueesta kysymyksiin on vastannut 14700 ehdokasta.

Sdp on näkyvästi kampanjoinut ilmaisen varhaiskasvatuksen puolesta, ja viesti on mennyt perille ehdokkaille. Yli 80 prosenttia vastanneista sosiaalidemokraateista on täysin samaa tai jokseenkin samaa mieltä tavoitteen kanssa.

Hallituspuoleissa rivit hajoavat. Kokoomusehdokkaista ilmaista varhaiskasvatusta kannattaa 57 prosenttia vastanneista ja sitä vastustaa 40 prosenttia vaalikoneessa mukana olevista kokoomuslaisista.

Niukka enemmistö perussuomalaisista eli 51 prosenttia kannattaa maksuttomuutta. Vastaan on 47 prosenttia puolueen ehdokkaista.

Suurista puolueista keskusta on ainoa, jossa maksuttomuuden vastustajat ovat niskan päällä. Noin 48 prosenttia keskustalaisista kannattaa maksutonta varhaiskasvatusta, mutta vastustajia on reilun prosenttiyksikön verran enemmän.

Vanhuksille on puolestaan luvassa lisää palveluita seuraavalla vaalikaudella, mikäli ehdokkaat ryhtyvät lupauksista tekoihin. Ehdokkaat vastasivat yksituumaisesti väitteeseen, että ”vanhuksilla on oltava oikeus palvelukotipaikkaan, koska nykyinen kotihoito ei ole riittävää”.

Sosiaalidemokraateista 86 prosenttia hyväksyy tavoitteen. Perussuomalaisista 84 prosenttia on vähintään jokseenkin samaa mieltä tavoitteen kanssa.

Keskustan ehdokkaista myönteisesti vastasi 75 prosenttia. Kokoomuslaisista 69 prosenttia on samaa mieltä väitteen kanssa.